FI Euroopan unionin virallinen lehti CE 88/487

(2004/C 88 E/0500)

KIRJALLINEN KYSYMYS E-0113/04

esittäjä(t): Raina Echerer (Verts/ALE) ja Eurig Wyn (Verts/ALE) komissiolle

(26. tammikuuta 2004)

Aihe: Maltan kieli parlamentin seuraavalla vaalikaudella

Koska kielet ovat yksi Euroopan tärkeimmistä pääomista, on tärkeää, että EU:n toimielimet suojelevat ja edistävät kielten ja kulttuurien monimuotoisuutta Euroopassa. Sekä Euroopan parlamentti että komissio ovat aina pitäneet tärkeänä sitä, että niillä on kunnolliset työkalut Euroopan unionin kaikille virallisille kielille kääntämistä ja tulkkausta varten. Olemme kuitenkin saaneet tietää, että maltan kielen kääntäjistä ja tulkeista on todennäköisesti pulaa. Näin ollen on suuri vaara, että maltalaiset parlamentin jäsenet ja virkamiehet eivät voi käyttää äidinkieltään missään EU:n toimielimessä 1. toukokuuta 2004 alkaen.

Maltan olisi pitänyt pystyä osana laajentumisprosessia hankkimaan riittävästi tulkkeja ja kääntäjiä, jotta maltan kielestä olisi voinut tulla EU:n toimielinten virallinen kieli. Nykyinen mainittujen tieteenalojen koulutus aloitettiin ensimmäistä kertaa Maltan yliopistossa kuitenkin vasta tänä vuonna ja vielä osaaikaisesti, mistä syystä kyseisen alan ammattilaisia ei ole tarpeeksi tarjolla.

1. Tietääkö komissio, miksi laajentumisprosessin tätä osaa ei ole noudatettu?

2. Voiko komissio puuttua tilanteeseen myöntämällä Maltan yliopistolle avustusta, jotta edellä mainittu koulutus voitaisiin järjestää kokopäiväisenä, jolloin maltan kielen tulkit ja kääntäjät valmistuisivat nopeammin?

Günter Verheugenin komission puolesta antama vastaus

(5. maaliskuuta 2004)

Komissio on samaa mieltä siitä, että kielellinen ja kulttuurinen monimuotoisuus on sellainen etu, joka unionin olisi pyrittävä säilyttämään. Maltan kielen tunnustaminen EU:n viralliseksi kieleksi ilmentää tätä periaatetta.

Koulutuksen järjestäminen ja sen sisältö kuuluu kansallisten viranomaisten vastuualueeseen. Kahden viime vuoden aikana monet Maltan viranomaiset ja asianomaiset elimet ovat laajentumisen valmistelun yhteydessä kääntyneet komission puoleen tulkkien ja kääntäjien koulutusta koskevissa kysymyksissä. Näissä keskusteluissa on korostunut, että tarvitaan asianmukaisia ja oikea-aikaisia valmistelutoimia, jotta voidaan varmistaa riittävän pätevien kääntäjien ja erityisesti tulkkien saatavuus. Maltan kielen tulkkausta ei ole nimittäin aiemmin harjoitettu.

Pätevien maltan kielen kääntäjien ja tulkkien vakava puute selvisi komissiolle vasta silloin, kun se julkaisi hakemuspyynnön vuoden 2003 puolivälissä. Sopivien hakemusten pieni määrä antoi konkreettisen todisteen tästä puutteesta, joka oli selvässä yhteydessä Maltan väestön pienuuteen. Samalla komissio ryhtyi toimiin paikallisen käännösalan toimiston perustamiseksi Maltalle. Toimiston tehtävänä on avustaa Maltan viranomaisia löytämään ratkaisu tähän ongelmaan.

Komissio harkitsee parhaillaan taloudellisen tuen antamista Maltan viranomaisille kääntäjien ja tulkkien koulutuskurssien järjestämiseksi. Komission kokemus on kuitenkin osoittanut, että tällaiset kurssit on järjestettävä huolellisesti, ja niiden on täytettävä ammatilliset vaatimukset, jotta koulutettujen kääntäjien ja tulkkien pätevyys vastaa EU:n toimielinten vaatimuksia. Komissio pyrkii Maltan viranomaisten kanssa varmistamaan, että tällaiseen tulokseen päästään mahdollisimman pian.